**V TORONTE BUDE MAŤ PREMIÉRU SLOVENSKÝ FILM EVA NOVÁ S EMÍLIOU VÁŠÁRYOVOU**

**Film EVA NOVÁ , v hlavnej úlohe s Emíliou Vášáryovou, je prvým hraným filmom slovenského režiséra Marka Škopa. Silný príbeh o žene, ktorá by urobila čokoľvek, aby znovu získala priazeň človeka, ktorého v živote ranila najviac – svojho syna – bude mať premiéru v Toronte. Vybrali si ho do svojho tohtoročného programu.**

Eva je abstinujúca alkoholička, ale pred rokmi bola známou herečkou. Teraz sa chce vrátiť do života, ktorý mala kedysi. Dá sa to ešte? Silné emócie a herecké výkony, ktoré ponúka divákom Marko Škop vo svojom hranom debute v zahraničí upútali. Film bol vybraný do programu jedného zo štyroch najväčších filmových festivalov - Medzinárodného filmového festivalu v Toronte, a to do sekcie Discovery (Objavy).

Režisér Marko Škop je autorom dokumentárneho filmu *Iné svety* (2006), ktorý získal Cenu divákov a Zvláštne uznanie poroty na MFF Karlove Vary, Holubicu za Talent na festivale dokumentárnych filmov Dok-Leipzig a Slnko v sieti za Najlepší dokumentárny film. Na konte má aj snímku *Osadné* (2009), ktorá sa dostala do výberu na IDFA Amsterdam, získala nomináciu na Griersonovu cenu na BFI London FF a odniesla si Cenu pre najlepší dokument na MFF Karlove Vary. Jeho hraný debut EVA NOVÁ vznikol v slovensko-českej koprodukcii, nakrúcalo sa v okolí Sabinova a v Bratislave. Popri Emílií Vášáryovej sa vo filme predstaví aj Milan Ondrík, Anikó Vargová, Žofia Martišová, Dušan Jamrich či Ľubo Gregor. Asociácia slovenských filmových klubov v našich kinách snímku predstaví v druhej polovici novembra.